C 81/116
DA
Den Europæiske Unions Tidende
18.2.2022
Torsdag den 24. juni 2021 BILAG TIL DEN LOVGIVNINGSMÆSSIGE BESLUTNING
Erklæringer fra Kommissionen LULUCF-dræn og 2030-mål EU's sektor for arealanvendelse, ændringer i arealanvendelse og skovbrug (LULUCF) både udleder drivhusgasser og optager CO2 i jord og biomasse.
Genopretning og dyrkning af kulstofdræn i jorden — evnen til at absorbere CO2 fra vores naturlige miljø, såsom træer — er afgørende for vores klimamål.
Vi har brug for et voksende dræn for, at EU kan opnå klimaneutralitet senest i 2050.
At vende den nuværende tendens kræver en betydelig indsats på kort sigt.
I Kommissionens meddelelse »Styrkelse af Europas klimaambitioner for 2030 — Investering i en klimaneutral fremtid til gavn for borgerne« anslås det, at det er nødvendigt og muligt at vende den nuværende tendens og øge kulstofdrænet til over 300 mio.
ton CO2-ækvivalenter inden 2030.
Kommissionen vil fremsætte forslag til revision af LULUCF-forordningen i overensstemmelse med denne ambition.
Adgang til klage og domstolsprøvelse EU og medlemsstaterne er parter i De Forenede Nationers Økonomiske Kommission for Europas (UNECE's) konvention om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet af 25. juni 1998 (»Århus-konventionen«).
I forbindelse med opfyldelsen af deres forpligtelser i henhold til forordning (EU) 2018/1999 vedrørende inddragelse af offentligheden i udarbejdelsen af de nationale energi- og klimaplaner og høringerne om de langsigtede strategier bør medlemsstaterne sikre, at den berørte offentlighed får adgang til klage og domstolsprøvelse i tilfælde af tilsidesættelse af sådanne forpligtelser.
Dette skal være i overensstemmelse med Den Europæiske Unions Domstols relevante praksis vedrørende klage og domstolsprøvelse på miljøområdet og fuldt ud overholde de forpligtelser, som medlemsstaterne har påtaget sig som parter i Århuskonventionen (1).
(1)
Se også meddelelsen »Forbedret adgang til domstolsprøvelse på miljøområdet i EU og medlemsstaterne« (COM(2020)0643).